Okresná prokuratúra Košice II 
Mojmírova 5, 040 46 Košice 1 	

Sp. zn. : 4 Pv 173/10/8803	Košice II, 13.9.2013
EEČ : 2-64-439-2013

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 173 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: nezamestnaný
	V trestnej veci vedenej proti obv. XXXXX pre prečin nedovolenej výroby omamných a psychotropných látok, jedov a prekurzorov, ich držania a obchodovania s nimi podľa § 173 ods. 1 Trestného zákona, ktorého sa dopustil na tom skutkovom základe, že v čase od 14.00 hod. dňa 12.10.2010 do 11.20 hod. dňa 13.10.2010 po predchádzajúcej vzájomnej dohode s obv. XXXXX a obv. XXXXX si zadovážili a prechovávali v rodinnom dome na ul. Ražnej č. 13 v Košiciach zariadenia, prístroje a suroviny na výrobu omamných a psychotropných látok, jedov a prekurzorov, na ktorých bolo expertíznym skúmaním zistené stopové množstvo metamfetamínu, ktorý je v zmysle zákona č. 139/1998 Z.z. o omamných látkach, psychotropných látkach a prípravkoch zaradený do II. skupiny psychotropných látok

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
Uznesením vyšetrovateľa OR PZ OKP XXXXX sp. zn. ORP-2238/1-OJP-KE-2010 zo dňa 31.8.2012 bolo podľa § 206 ods. 1 Trestného poriadku vznesené obvinenie XXXXX pre prečin nedovolenej výroby omamných a psychotropných látok, jedov a prekurzorov, ich držania a obchodovania s nimi podľa § 173 ods. 1 Trestného zákona na tom skutkovom základe ako je to uvedené vo výrokovej časti tohto uznesenia.
	V priebehu vyšetrovania boli vo veci vypočutí obvinení XXXXX, XXXXX, XXXXX a svedkovia XXXXX a XXXXX a taktiež boli zabezpečené listinné dôkazy a znalecké posudky potrebné pre objasnenie skutkového stavu veci.
Z odpisu z registra trestov obv. XXXXX je zrejmé, že menovaný bol rozsudkom OS XXXXX II sp. zn. 7 T 27/11 zo dňa 31.5.2011 právoplatne odsúdený pre zločin nedovolenej výroby omamných a psychotropných látok, jedov a prekurzorov, ich držania a obchodovania s nimi podľa § 172 ods. 1 písm. a) Trestného zákona kedy mu bol uložený trest odňatia slobody vo výmere 36 mesiacov so zaradením do ústavu s minimálnym stupňom stráženia, pričom z výkonu vyššie uvedeného trestu odňatia slobody bol menovaný podmienečne prepustený dňa 11.4.2013. 
Z uvedeného je teda zrejmé, že v danom konkrétnom prípade obvinený spáchal prečin nedovolenej výroby omamných a psychotropných látok, jedov a prekurzorov, ich držania a obchodovania s nimi podľa § 173 ods. 1 Trestného zákona pred tým, ako bol pre zločin nedovolenej výroby omamných a psychotropných látok, jedov a prekurzorov, ich držania a obchodovania s nimi podľa § 172 ods. 1 písm. a) Trestného zákona právoplatne odsúdený rozsudkom iného súdu na trest odňatia slobody v trvaní 36 mesiacov so zaradením do ústavu s minimálnym stupňom stráženia a teda trest, ku ktorému môže jeho trestné stíhanie pre vyššie uvedený prečin viesť je celkom bez významu popri treste, ktorý mu bol pre iný čin už právoplatne uložený. 
Podľa § 215 ods. 2 písm. a) Trestného poriadku prokurátor môže zastaviť trestné stíhanie , ak je trest, ku ktorému môže trestné stíhanie viesť celkom bez významu popri treste, ktorý bol obvinenému pre iný čin už právoplatne uložený. 
	Vzhľadom na vyššie uvedené skutočnosti bolo potrebné rozhodnúť tak ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

Mgr. Miloš Svat
prokurátor